Il-ħelsien ta' Iżrael F'dak il-jum jikkastiga l-Mulej bix-xabla qalila, kbira u qawwija tiegħu lil Levjatan , is-serp ħafif, lil Levjatan, is-serp jitkagħweġ; joqtol id-dragun li hemm fil-baħar. F'dak il-jum jgħidu: "Għannulha lill-ġnejna tad-dwieli, il-ġnejna fiha għaxqa! Jiena l-Mulej, l-għassies tagħha. Kull ħin u kull waqt insaqqiha. Biex ma tiġrilha ebda ħsara, lejl u nhar jien inħarisha. Ma għadnix imgħaddab. Li kien hemm ix-xewk u l-ħurrieq, kont nagħmlilhom gwerra, naħraqhom ilkoll f'salt wieħed, sakemm ma jfittxux il-kenn fija u ma jagħmlux paċi miegħi, u ma jagħmlux paċi miegħi." U jfiġġ jum meta jxenxel għerq Ġakobb, meta jarmi u jiżhar Iżrael, u wiċċ id-dinja jimlewh bil-frott. Jaqaw darbu l-Mulej bħalma kien darab lil min darbu? Jaqaw qatlu bħalma kien qatel lil min qatlu? Ikkastigahom billi keċċiehom u bagħathom 'il barra; kaxkarhom bir-riħ qawwi tiegħu f'jum ix-Xlokk. B'dan tinħafer il-ħtija ta' Ġakobb; dan ikun il-ħlas għat-tneħħija ta' dnubu: li jagħmel il-ġebel tal-artal, bħal ġebel misħuq tal-ġir, li ma jwaqqafx ix-xbihat tal-Asera u l-plieri tax-Xemx. Il-belt qawwija saret ħerba, post battal, mitluq bħad-deżert; fih jirgħa l-għoġol, hemm jimtedd, hemm ilaqqat il-friegħi. Jinxfu u jitqarqċu l-friegħi tagħha, in-nisa jiġu u bihom iqabbdu n-nar, għax hu poplu bla moħħ; għalhekk ma jħennx għalihom dak li ħalaqhom, u min sawwarhom ma jagħdirhomx. U dakinhar jiġri li l-Mulej jidres il-qamħ mix-xmara tal-Ewfrat sal-Wied tal-Eġittu , u intom tinġabru wieħed wieħed, ulied Iżrael. Dakinhar tindaqq it-tromba l-kbira, u jiġu lura l-mitlufin f'art l-Assirja, u l-imxerrdin fl-art tal-Eġittu, u jqimu lill-Mulej, fuq il-muntanja mqaddsa f'Ġerusalemm.